stanford-oval/wikipedia huggingface dataset:
มหาวิทยาลัยเคสเวสเทิร์นรีเสิร์ฟ
รางวัลโนเบล

ปัจจุบันมหาวิทยาลัยเคสเวสเทิร์นรีเสิร์ฟมีจำนวนนักวิจัย
 (ทั้งได้รับรางวัลก่อนเป็นนักวิจัยที่นี้หรือรับรางวัลหลังจากนั้น) และศิษย์เก่า รวม 16 ท่านดังนี้

ศิษย์เก่า
Paul Berg รางวัลโนเบลสาขาเคมี ปี ค.ศ. 1980 จากหาลักษณะทางชีวเคมีของการตัดแต่ง DNAโดยการย้ายรหัสพันธุกรรมจากสายพันธุหนึ่งไปสู่อีกสายพันธุหนึ่ง (recombinant DNA)
Alfred Gilman รางวัลโนเบลสาขาสรีรวิทยาหรือการแพทย์ ร่วม ปี ค.ศ. 1994 สำหรับการค้นพบร่วม จี โปรตีน (G Proteins)
Donald A. Glaser รางวัลโนเบลสาขาฟิสิกส์ ค.ศ. 1960 สำหรับการประดิษฐ์ bubble chamber
Polykarp Kusch รางวัลโนเบลสาขาฟิสิกส ค.ศ. 1955 สำหรับการศึกษาโมเมนต์เชิงแม่เหล็กของอิเล็กตรอน (magnetic moment of the electron)
Paul C. Lauterbur รางวัลโนเบลสาขาสรีรวิทยาหรือการแพทย์ ร่วม ค.ศ. 2003 สำหรับการค้นพบที่นำไปสู่การสร้างภาพด้วยเรโซแนนซ์แม่เหล็ก (Magnetic Resonance Imaging)
Ferid Murad รางวัลโนเบลสาขาสรีรวิทยาหรือการแพทย์ ร่วม ค.ศ. 1998 สำหรับการมีบทบาทในการค้นพบไนตริกออกไซด์ (nitric oxide) ใน cardiovascular signaling
Edward C. Prescott รางวัลธนาคารชาติสวีเดนสาขาเศรษฐศาสตร์ รำลึกถึงอัลเฟร็ด โนเบล ร่วม ค.ศ. 2004 สำหรับทฤษฎีวัฏจักรธุรกิจ (business cycles) และ นโยบายเศรษฐศาสตร์ (economic policies)
นักวิจัย
Peter Agre รางวัลโนเบลสาขาเคมี ร่วม ปี ค.ศ. 2003 สำหรับการค้นพบช่องทางเข้าออกของน้ำของเซลล์ (aquaporins)
นักวิจัยก่อนที่ได้รับรางวัล
Corneille Heymans รางวัลโนเบลสาขาสรีรวิทยาหรือการแพทย์ ค.ศ. 1938 สำหรับงานวิจัยในเรื่อง carotid sinus reflex
George H. Hitchings รางวัลโนเบลสาขาสรีรวิทยาหรือการแพทย์ ร่วม  ค.ศ. 1988 สำหรับการวิจัยที่นำไปสู่การพัฒนาของยาที่ใช้รักษาโรคลูคีเมีย (leukemia) , การไม่ยอมรับอวัยวะหลังเปลี่ยนถ่ายอัวยวะ (organ transplant rejection) , โรคเกาต์, ไวรัสเริม และ การติดเชื้อที่เกี่ยวข้องกับแบคทีเรียและการติดเชื้อในปอดในผู้ป่วยโรคเอดส์
John James Richard Macleod รางวัลโนเบลสาขาสรีรวิทยาหรือการแพทย์ ร่วม ค.ศ. 1923 สำหรับการค้นพบอินซูลิน
อัลเบิร์ต เอ ไมเคลสัน รางวัลโนเบลสาขาฟิสิกส์ ค.ศ. 1907 ถือเป็นชาวอเมริกันคนแรกที่ได้รับรางวัลโนเบล สำหรับการพิสูจน์ได้ว่า อีเทอร์ ไม่มีจริง
George A. Olah รางวัลโนเบลสาขาเคมี ค.ศ. 1994 สำหรับความทุ่มเทในการศึกษา carbocation chemistry
Frederick Reines รางวัลโนเบลสาขาฟิสิกส์ ร่วม ค.ศ. 1995 สำหรับการตรวจจับ นิวตริโน ได้เป็นครั้งแรก
Frederick C. Robbins รางวัลโนเบลสาขาสรีรวิทยาหรือการแพทย์ ร่วม ค.ศ. 1954 สำหรับการวิจัยด้านไวรัสโปลิโอซึ่งนำไปสู่การสร้างวัคซีนโปลิโอ และเป็นอดีตประธานของ (the Institute of Medicine of the National Academy of Sciences)
Earl Wilbur Sutherland Jr. รางวัลโนเบลสาขาสรีรวิทยาหรือการแพทย์ ค.ศ. 1971 สำหรับงานวิจัยที่ชี้ให้เห็นถือความสำคัญและเอกลักษณ์ของ Cyclic adenosine monophosphate (cAMP) ของเซลล์ในกระบวนการเมตาบอลิซึม
แหล่งข้อมูลอื่น

มหาวิทยาลัยเคสเวสเทิร์นรีเสิร์ฟ
สมาคมนักเรียนไทยมหาวิทยาลัยเคสเวสเทิร์นรีเสิร์ฟ เก็บถาวร 21 กันยายน 2015 ที่ เวย์แบ็กแมชชีน
หน้าเฟซบุคของสมาคมนักเรียนไทยมหาวิทยาลัยเคสเวสเทิร์นรีเสิร์ฟ
University Hospitals of Cleveland (UH) เป็นโรงพยาบาลประจำของคณะแพทย์ศาสตร์ของมหาวิทยาลัย
Peter B. Lewis Building ที่ตั้งของคณะบริหารธุรกิจ (Weatherhead School of Management) ออกแบบโดยแฟรงก์ เกห์รี
Adelbert Hall ตึกเก่าแก่ของมหาวิทยาลัยก่อตั้งครั้งแรกในปี ค.ศ. 1882 ปัจจุบันใช้เป็นสำนักงานอธิการบดี
สถาบันการดนตรีแห่งคลีฟแลนด์ เป็นสถาบันทางด้านดนตรีที่มีชื่อเสียงแห่งหนึ่งของสหรัฐอเมริกา ตั้งอยู่บริเวณ University Circle
พิพิธภัณฑ์ศิลปคลีฟแลนด์ บริเวณด้านหน้าติดกับสระน้ำและสวนสาธารณะ
หอเซฟเวอร์เรินซ์ เป็นโรงแสดงหลักของวงคลีฟแลนด์ออเคสตร้า
รถอัตโนมัต DEXTER ของทีมเคส ในการแข่งขัน DARPA Grand Challenge (2007)
โดนัลด์ คนูธ นักวิทยาการคอมพิวเตอร์ และผู้ชนะรางวัลทัวริงและคิดค้นระบบสร้างเอกสาร TeX
เครก นิวมาร์ก ผู้ก่อตั้ง เครกส์ลิสต์
T. Keith Glennan อธิการบดีมหาวิทยาลัยเคสเวสเทิร์นรีเสิร์ฟ และเป็นผู้อำนวยการคนแรกขององค์การนาซา
Ferid Murad รางวัลโนเบลสาขาสรีรวิทยาหรือการแพทย์ ร่วม พ.ศ. 2541
อัลเบิร์ต เอ ไมเคลสัน ชาวอเมริกันคนแรกที่รับรางวัลโนเบลในสาขาฟิสิกส์ เมือปี ค.ศ. 1907
ชาวอเมริกันผู้ได้รับรางวัลโนเบล 6 คน ประจำปี ค.ศ. 2003 ร่วมถ่ายรูปกับประธานาธิบดีจอร์จ ดับเบิลยู. บุช  Paul C. Lauterbur และ Peter Agre เป็นคนที่หนึ่งและสองจากขวาตามลำดับ
พระวรวงศ์เธอ พระองค์เจ้าปฤษฎางค์

| พระวรวงศ์เธอ พระองค์เจ้าปฤษฎางค์ |
| --- | --- |

ประสูติ: 23 กุมภาพันธ์ พ.ศ. 2395 กรุงเทพพระมหานคร ประเทศสยาม
สิ้นพระชนม์: 16 มีนาคม พ.ศ. 2478 (83 ปี) จังหวัดพระนคร ประเทศสยาม
หม่อม: หม่อมตลับ ชุมสาย ณ อยุธยา
ราชสกุล: ชุมสาย
ราชวงศ์: จักรี
พระบิดา: พระเจ้าบรมวงศ์เธอ กรมขุนราชสีหวิกรม
พระมารดา: หม่อมน้อย ชุมสาย ณ อยุธยา
ลายพระอภิไธย: 
นายพันเอกพิเศษ พระวรวงศ์เธอ พระองค์เจ้าปฤษฎางค์ (23 กุมภาพันธ์ พ.ศ. 2395 – 16 มีนาคม พ.ศ. 2478) เป็นอดีตอัครราชทูตไทยประจำกรุงปารีส ผู้มีบทบาทสำคัญทางการทูตของไทยในช่วงต้นรัชสมัยพระบาทสมเด็จพระจุลจอมเกล้าเจ้าอยู่หัว เป็นผู้นำคณะพระบรมวงศานุวงศ์และข้าราชการทูลเกล้าฯ ถวายคำกราบบังคมทูลความเห็นจัดการเปลี่ยนแปลงราชการแผ่นดิน ร.ศ. 103 และเป็นอดีตเจ้าอาวาสวัดทีปทุตตมาราม ณ กรุงโคลัมโบ ประเทศศรีลังกา ขณะผนวชเป็นพระภิกษุ ในฉายา "พระชินวรวงศ์"
พระประวัติ > ปฐมวัยและการศึกษา

นายพันเอกพิเศษ พระวรวงศ์เธอ พระองค์เจ้าปฤษฎางค์ ประสูติเมื่อวันที่ 23 กุมภาพันธ์ พ.ศ. 2394 (แบบสากล พ.ศ. 2395) ที่วังท่าพระ เป็นพระโอรสองค์สุดท้ายในพระเจ้าบรมวงศ์เธอ กรมขุนราชสีหวิกรม อธิบดีกรมช่างศิลป์หมู่และช่างศิลา กับหม่อมน้อย ชุมสาย ณ อยุธยา (สกุลเดิม ภมรมนตรี) อดีตหม่อมในสมเด็จพระบรมราชมาตามหัยกาเธอ กรมหมื่นมาตยาพิทักษ์ เมื่อประสูติมีพระยศที่ หม่อมเจ้าปฤษฎางค์
หม่อมเจ้าปฤษฎางค์ได้ถวายตัวเป็นมหาดเล็กข้าหลวงเดิมในพระบาทสมเด็จพระจุลจอมเกล้าเจ้าอยู่หัว เป็นนักเรียนหลวงเสด็จไปศึกษาที่โรงเรียนราฟเฟิลล์ ประเทศสิงคโปร์ พร้อมกับพระราชอนุชาในรัชกาลที่ 5 อีกหลายพระองค์ จากนั้นได้เสด็จไปศึกษาต่อที่ประเทศอังกฤษ ตั้งแต่ปี พ.ศ. 2414 และเข้าศึกษาในราชวิทยาลัยแห่งลอนดอน (King's College London) มหาวิทยาลัยลอนดอน ในสาขาวิทยาศาสตร์ประยุกต์และวิศวกรรมศาสตร์ เมื่อทรงสำเร็จการศึกษาและเสด็จกลับสยามในปี พ.ศ. 2419 แล้ว ทรงพระกรุณาโปรดเกล้าฯ ให้รับราชการตำแหน่งผู้ช่วยราชการในพระเจ้าน้องยาเธอ กรมหมื่นนเรศรวรฤทธิ์ ต่อมาหม่อมเจ้าปฤษฎางค์ได้ทรงขอกลับไปศึกษาต่อเพิ่มเติมที่ประเทศอังกฤษในด้านวิศวกรรมโยธา และด้านการจัดการโรงกษาปณ์
พระประวัติ > รับราชการ

ในปี พ.ศ. 2423 ขณะมีชันษาได้ 29 ปี ทรงได้รับแต่งตั้งให้เป็นล่ามและตรีทูตในคณะของเจ้าพระยาภาณุวงศ์มหาโกษาธิบดี (ท้วม บุนนาค) เพื่อเข้าเฝ้าสมเด็จพระราชินีนาถวิกตอเรียแห่งสหราชอาณาจักร และได้รับแต่งตั้งให้เป็นทูตไทยคนแรกประจำราชสำนักเซนต์เจมส์แห่งอังกฤษ และประจำประเทศต่าง ๆ ในยุโรปและอเมริการวมถึง 12 ประเทศ ได้เป็นผู้แทนพระองค์ของพระบาทสมเด็จพระจุลจอมเกล้าเจ้าอยู่หัว เพื่อไปเข้าเฝ้าสมเด็จพระจักรพรรดิแห่งออสเตรีย-ฮังการีและพระเจ้ากรุงปรัสเซีย ก่อนจะได้รับแต่งตั้งให้เป็นอัครราชทูตประจำกรุงปารีส พร้อมทั้งรับพระราชทานสถาปนาพระอิศริยยศเป็น "พระวรวงศ์เธอ พระองค์เจ้า" และรับพระราชทานเครื่องราชอิสริยาภรณ์อันมีเกียรติยศยิ่งมงกุฎสยาม ชั้นที่ 1 มหาสุราภรณ์ และเครื่องราชอิสริยาภรณ์ทุติยจุลจอมเกล้า เมื่อปี พ.ศ. 2426  ขณะมีพระชันษาได้ 32 ปี
ในปี พ.ศ. 2428 พระองค์เจ้าปฤษฎางค์มีพระชันษาได้ 34 ปี พระบาทสมเด็จพระจุลจอมเกล้าเจ้าอยู่หัวทรงมีพระราชหัตถเลขาถึงพระองค์เจ้าปฤษฎางค์ ให้แสดงความเห็นต่อการเสียเอกราชของพม่าจากสงครามอังกฤษ-พม่าครั้งที่สาม และแนวการปรับปรุงการปกครองของสยามเพื่อรับมือกับสถานการณ์ทำนองเดียวกันที่อาจจะเกิดขึ้นในอนาคต ทรงตั้งพระราชหฤทัยให้พระองค์เจ้าปฤษฎางค์ถวายความคิดเห็นเป็นการส่วนพระองค์ แต่พระองค์เจ้าปฤษฎางค์ได้นำพระราชหัตถเลขาและคำกราบบังคมทูลดังกล่าวไปประชุมปรึกษาพระเจ้าน้องยาเธอ กรมหมื่นนเรศร์วรฤทธิ์ พระเจ้าน้องยาเธอ พระองค์เจ้าโสณบัณฑิต พระเจ้าน้องยาเธอ พระองค์เจ้าสวัสดิโสภณ และข้าราชการผู้ใหญ่ในสถานทูต และได้ตกลงกันว่าจะทูลเกล้าฯ ถวายความเห็นรวมกันทั้ง 4 พระองค์ พร้อมทั้งข้าราชการชั้นผู้ใหญ่อีก 7 คน อันเป็นที่มาของคำเสนอให้ปฏิรูปการเมืองการปกครอง หรือ "คำกราบบังคมทูลความเห็นจัดการเปลี่ยนแปลงราชการแผ่นดิน ร.ศ. 103" ซึ่งสาระสำคัญคือขอให้มีรัฐธรรมนูญเป็นกฎหมายหลักในการปกครองบ้านเมืองด้วยระบอบประชาธิปไตย
หลังการทูลเกล้าฯ ถวายความเห็นดังกล่าว พระบาทสมเด็จพระจุลจอมเกล้าเจ้าอยู่หัวได้ทรงพระกรุณาโปรดเกล้าฯ ให้พระเจ้าน้องยาเธอทั้ง 3 พระองค์ และพระองค์เจ้าปฤษฎางค์ เสด็จกลับสยาม แต่พระองค์เจ้าปฤษฎางค์ยังไม่เสด็จกลับทันที ด้วยทรงติดภารกิจในการลงพระนามให้สยามเป็นสมาชิกในสหภาพสากลไปรษณีย์ และจัดพิมพ์แสตมป์สยามในระบบสากลเป็นครั้งแรก (โปรดเกล้าฯ พระราชทานอำนาจในการดำเนินการดังกล่าวตั้งแต่ปี พ.ศ. 2428) หลังจากนั้นจึงเสด็จกลับสยามพร้อมกับพระองค์เจ้าสวัสดิโสภณในเดือนมกราคม พ.ศ. 2429
กล่าวกันว่าเพราะการทำเกินพระราชประสงค์ในการถวายความคิดเห็นครั้งนั้น พระองค์เจ้าปฤษฎางค์จึงไม่เป็นที่โปรดปรานนับแต่นั้นเป็นต้นมา อย่างไรก็ตาม เมื่อเสด็จกลับมาถึงสยามแล้ว พระบาทสมเด็จพระจุลจอมเกล้าเจ้าอยู่หัวได้ทรงพระกรุณาโปรดเกล้าฯ ให้พระองค์เจ้าปฤษฎางค์เข้ารับราชการในกรมไปรยสนีย์แลโทรเลข ซึ่งกำลังอยู่ในระยะเริ่มจัดตั้ง โดยทรงรับตำแหน่งเป็นจางวางกรมไปรยสนีย์แลโทรเลข และยังได้ทรงปฏิบัติราชการอื่นที่สำคัญอีกหลายอย่าง จนได้รับพระราชทานเครื่องราชอิสริยาภรณ์ทุติยจุลจอมเกล้าวิเศษ ในปี พ.ศ. 2432 ในระยะนี้พระองค์เจ้าปฤษฎางค์ทรงประสบปัญหาส่วนพระองค์ด้านการเงินอย่างหนัก และถูกเรียกคืนบ้านหลวงเนื่องจากทรงมีปัญหาในการบริหารจัดการเงินงบประมาณกรมไปรยสนีย์แลโทรเลข และทรงพยายามจะบรรจุพระอนุวงศ์พระองค์หนึ่งเข้ารับราชการในกรมโยธาธิการ ซึ่งขณะนั้นอยู่ในขั้นตอนการจัดตั้งหน่วยงาน (พระองค์เจ้าปฤษฎางค์ทรงมีส่วนร่วมในการร่างแผนจัดตั้งหน่วยงานด้วย) เพื่อตอบแทนเจ้านายพระองค์หนึ่งซึ่งได้ประทานความช่วยเหลือทางการเงินแก่พระองค์ พระองค์จึงคิดว่ามีศัตรูที่คอยจ้องเล่นงานพระองค์อยู่ตลอดเวลาและเกิดความท้อใจที่จะรับราชการต่อไป
พระประวัติ > ลาสิกขาและบั้นปลายพระชนม์ชีพ

พระองค์เจ้าปฤษฎางค์เสด็จกลับประเทศสยามในปลายปี พ.ศ. 2453 (แต่ปฏิทินสากลเปลี่ยนเป็น ค.ศ. 1911 แล้ว) ขณะมีพระชันษาได้ 60 ปี เพื่อร่วมพระราชพิธีถวายพระเพลิงพระบรมศพพระบาทสมเด็จพระจุลจอมเกล้าเจ้าอยู่หัว การเสด็จกลับสยามครั้งนี้กลายเป็นการเสด็จกลับอย่างถาวร เพราะพระองค์จำต้องลาสิกขาออกเป็นฆราวาสตามเงื่อนไขของพระเจ้าบรมวงศ์เธอ กรมหลวงดำรงราชานุภาพ และสมเด็จพระมหาสมณเจ้า กรมพระยาวชิรญาณวโรรส เมื่อวันที่ 11 มีนาคม พ.ศ. 2453 เพื่อให้ได้รับพระบรมราชานุญาตให้เข้าไปถวายบังคมพระบรมศพ แต่หลังจากเสร็จพระราชพิธีพระบรมศพแล้ว พระองค์ก็ไม่ได้รับพระบรมราชานุญาตให้ผนวชและกลับไปศรีลังกาอีกครั้ง เนื่องจากทางการสยามยังคงเห็นว่าพระองค์เจ้าปฤษฎางค์ต้องอาบัติปาราชิกจากเรื่องทรงแอบหยิบเอาพระบรมสารีริกธาตุในครั้งนั้น จึงไม่สามารถกลับเข้ามาบวชเป็นพระภิกษุในพุทธศาสนาได้อีกตลอดชีวิต รวมเวลาที่ทรงผนวชเป็นพระภิกษุได้ 14 พรรษา
หลังจากลาสิกขาแล้วทรงทำงานเป็นบรรณาธิการแผนกภาษาไทยให้กับหนังสือพิมพ์ "สยามออบเซิร์ฟเวอร์" ของพระยาอรรถการประสิทธิ์ (วิลเลียม แอลเฟรด คุณะดิลก) อยู่ระยะหนึ่ง จากนั้นประทับอยู่ในตรอกกัปตันบุช ทรงหาเลี้ยงพระชนม์ชีพด้วยการรับจ้างสอนภาษาอังกฤษ ต่อมาในปี พ.ศ. 2466 พระองค์เจ้าปฤษฎางค์ได้ขอกลับเข้ารับราชการอีกครั้งที่กระทรวงการต่างประเทศ ทั้งที่ในเวลานั้นมีพระชันษาได้ 72 ปีแล้ว พระองค์รับราชการได้ไม่นานก็ทรงถูกให้ออกจากราชการ (สำนวนในยุคนั้นเรียกว่า "ถูกดุลย์") เช่นเดียวกับข้าราชการหลาย ๆ คนในเวลานั้น เนื่องจากรัฐบาลจำเป็นต้องลดค่าใช้จ่ายในงบประมาณแผ่นดินเพื่อแก้ไขปัญหาเศรษฐกิจ (พระองค์เจ้าปฤษฎางค์ทรงบันทึกไว้ว่าถูกให้ออกจากราชการในปี พ.ศ. 2467)
ในช่วงบั้นปลายพระชนม์ชีพ พระองค์เจ้าปฤษฎางค์ทรงย้ายไปพำนักอยู่ในตรอกวัดมหาพฤฒารามวรวิหาร ดำรงพระชนม์ชีพด้วยเงินเบี้ยหวัดในฐานะพระอนุวงศ์และมีพระญาติส่วนหนึ่งให้ความอุปการะ แต่ก็ไม่เพียงพอต่อการดำรงพระชนม์ชีพ อีกทั้งพระองค์ยังมีพระโรครุมเร้า ประชวรเข้าโรงพยาบาลบ่อยครั้ง ดังข้อความในตอนท้ายของหนังสือพระประวัติซึ่งพระองค์เจ้าปฤษฎางค์ทรงนิพนธ์ไว้เอง ระบุว่า
ข้าพเจ้าก็มีร่างกายทุพพลภาพ โรคภัยต่าง ๆ ก็ตามมาผะจญซ้ำเติม ป่วยไข้เรื่อยมาโดยความอัตคัดจนกาลบัดนี้ เป็นตุ๊กตาล้มลุกลงนอนอยู่บ้าง ลุกขึ้นเต้นรำตะกุยตะกายหาใส่ท้องบ้าง เที่ยวขอทานญาติมิตรจนเขาเบื่อระอาบ้าง ไปอยู่โรงพยาบาลบ้าง เรื่อยมา จนได้แพทย์สวรรค์มาช่วยให้ลุกขึ้นเต้นไปได้อีกครั้งหนึ่ง จึงได้เขียนประวัติตัวเอง ซึ่งแม้ตัวเองก็อดเห็นแปลกประหลาดไม่ได้
พระองค์ทรงดำรงพระชนม์อยู่ด้วยความยากไร้เช่นนี้ จนกระทั่งสิ้นพระชนม์เมื่อวันที่ 16 มีนาคม พ.ศ. 2477 (แบบสากลคือ พ.ศ. 2478)ขณะมีพระชันษาได้ 84 ปี พระราชทานเพลิงพระศพ ณ วัดสระเกศราชวรมหาวิหาร เมื่อวันที่ 8 กุมภาพันธ์ พ.ศ. 2479 โดยพระศพของพระองค์ได้รับการบรรจุในโกศราชวงศ์อย่างเก่า คือเป็นโกศไม้สี่เหลี่ยมหุ้มผ้าขาว ยอดโกศเป็นรูปฉัตร 3 ชั้น และไม่มีเครื่องประกอบใด ๆ
ชีวิตส่วนพระองค์

พระวรวงศ์เธอ พระองค์เจ้าปฤษฎางค์ มีหม่อมคนหนึ่ง ชื่อ หม่อมตลับ ที่เสกสมรสกันก่อนเสด็จไปทรงศึกษาที่ยุโรป แต่ทั้งสองมิได้มีพระโอรสธิดาด้วยกัน ในงานเขียนของ ดับเบิลยู. เอส. บริสโทว์ (W.S. Bristowe) ได้อ้างว่าหม่อมต่างด้าวคนหนึ่งที่พระองค์เจ้าปฤษฎางค์ทรงคบหาเมื่อครั้งอยู่ในลอนดอนเป็นน้องสาวของนาย เจ. สตีเวนส์ (J. Stevens) นายไปรษณีย์คนแรกของเมืองเชียงใหม่ และกล่าวอีกว่าพระองค์เจ้าปฤษฎางค์มีสัมพันธ์สวาทกับสตรีสูงศักดิ์ท่านหนึ่งที่ต่างฝ่ายต่างมีครอบครัวแล้ว แต่ปรากฏด้วยหลักฐานว่าพระบาทสมเด็จพระจุลจอมเกล้าเจ้าอยู่หัวทรงส่งหม่อมตลับตามไปอยู่ในฐานะภรรยาราชทูตที่ปารีสในปี พ.ศ. 2427 และในที่สุดผู้กล่าวหาพระองค์ได้มีหนังสือไปขอขมาในขณะที่เป็นสังฆราชที่นครโคลัมโบ
พระเกียรติยศ > พระอิสริยยศ

หม่อมเจ้าปฤษฎางค์ (23 กุมภาพันธ์ พ.ศ. 2394 – พ.ศ. 2426)
พระวรวงศ์เธอ พระองค์เจ้าปฤษฎางค์ (พ.ศ. 2426 – 16 มีนาคม พ.ศ. 2477)
เครื่องราชอิสริยาภรณ์

พระวรวงศ์เธอ พระองค์เจ้าปฤษฎางค์ ทรงได้รับพระราชทานทั้งสยามและต่างประเทศ ดังนี้
เครื่องราชอิสริยาภรณ์ > เครื่องราชอิสริยาภรณ์สยาม

พ.ศ. 2426 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
พ.ศ. 2432 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายหน้า)
พ.ศ. 2429 –  เหรียญดุษฎีมาลา เข็มศิลปวิทยา (ร.ด.ม.(ศ))
พ.ศ. 2425 –  เหรียญสตพรรษมาลา (ส.ม.)
เครื่องราชอิสริยาภรณ์ > เครื่องราชอิสริยาภรณ์ต่างประเทศ

ปรัสเซีย :
พ.ศ. 2423 –  เครื่องราชอิสริยาภรณ์มงกุฎปรัสเซีย ชั้นที่ 2
พ.ศ. 2425 –  เครื่องราชอิสริยาภรณ์นกอินทรีแดง ชั้นที่ 2
บริเตนใหญ่ :
พ.ศ. 2423 –  เครื่องราชอิสริยาภรณ์นักบุญไมเคิลและจอร์จ ชั้นที่ 3
ฝรั่งเศส :
พ.ศ. 2423 –  เครื่องอิสริยาภรณ์เลฌียงดอเนอร์ ชั้นที่ 5
ฮาวาย :
พ.ศ. 2424 –  เครื่องราชอิสริยาภรณ์คาลาคาอัว ชั้นที่ 3
โปรตุเกส :
พ.ศ. 2428 –  เครื่องเสนาอิสริยาภรณ์แห่งพระคริสต์ ชั้นที่ 1
เนเธอร์แลนด์ :
พ.ศ. 2432 –  เครื่องราชอิสริยาภรณ์สิงโตเนเธอร์แลนด์ ชั้นที่ 1
ออสเตรีย-ฮังการี :
พ.ศ. 2432 –  เครื่องราชอิสริยาภรณ์ฟรันทซ์ โยเซ็ฟ ชั้นที่ 1
เบลเยียม :
พ.ศ. 2432 –  เครื่องราชอิสริยาภรณ์เลออปอล ชั้นที่ 1
อิตาลี :
พ.ศ. 2431 –  เครื่องราชอิสริยาภรณ์นักบุญมอริซและลาซารัส ชั้นที่ 3
ญี่ปุ่น :
พ.ศ. 2433 –  เครื่องราชอิสริยาภรณ์อาทิตย์อุทัย ชั้นที่ 1
ดูเพิ่ม

ความเคลื่อนไหวสู่การเปลี่ยนแปลงการปกครองสยาม
บรรณานุกรม

ธเนศ อาภรณ์สุวรรณ. “พระองค์เจ้าปฤษฎางค์ กับ ‘คำกราบบังคมทูลความเห็นจัดการเปลี่ยนแปลงราชการแผ่นดิน ร.ศ. 103’.” ใน ความคิดการเมืองไพร่กระฎุมพีแห่งกรุงรัตนโกสินทร์. น. 164-187. กรุงเทพฯ: มติชน, 2549.
บุญพิสิฐ ศรีหงส์. สัมพันธภาพระหว่างพระบาทสมเด็จพระจุลจอมเกล้าเจ้าอยู่หัวกับพระองค์เจ้าปฤษฎางค์ จากหลักฐานชั้นต้นสู่คำถามต่อนักวิชาการและนักเขียนประวัติศาสตร์-รัฐศาสตร์. รัฐศาสตร์สาร ปีที่ 32 ฉบับที่ 3 (ก.ย.-ธ.ค. 2554), หน้า 1-81.
สมบัติ ธำรงธัญวงศ์. การเมืองการปกครองไทย พ.ศ. ๑๗๖๒ - ๒๕๐๐. กรุงเทพ : คณะรัฐประศาสนศาสตร์ สถาบันบัณฑิตพัฒนบริหารศาสตร์, พ.ศ. 2547. 801 หน้า.  ISBN 974-92371-5-3
Loos, Tamara. Bones Around my Neck: The Life and Exile of a Prince Provocateur. Ithaca, NY and London, 2016.
Loos, Tamara. “Renegade Royalist: Autobiography and Siam’s Disavowed Prince Prisdang.” in Maurizio Peleggi (ed.), A Sarong for Clio: Essays on the Intellectual and Cultural History of Thailand--Inspired by Craig Reynolds. pp. 63-77. Itaca, NY: Southeast Asia Program, Cornell University, 2015.
แหล่งข้อมูลอื่น

บทความชุด "พระองค์เจ้าปฤษฎางค์ พระประวัติที่ถูกตัดตอน" โดย หม่อมหลวงชัยนิมิตร นวรัตน
พระองค์เจ้าปฤษฎางค์-ชีวิตลับที่ทรงเผยไม่ตลอด (เว็บบอร์ดเรือนไทยดอตคอม)
พระองค์เจ้าปฤษฎางค์ กับงานบุกเบิกทางการทูตของสยามในยุโรป (เว็บบอร์ดเรือนไทยดอตคอม)
พระวรวงศ์เธอ พระองค์เจ้าปฤษฎางค์ ฉายเมื่อปี พ.ศ. 2426 ขณะดำรงตำแหน่งอัครราชทูตสยามประจำกรุงปารีส
พระชินวรวงศ์ หรือพระภิกษุพระองค์เจ้าปฤษฎางค์ (ประทับนั่งตรงกลาง) ขณะเสด็จไปจาริกแสวงบุญที่ประเทศพม่า เมื่อ พ.ศ. 2442  ในรูปนี้ทรงฉายพระรูปร่วมกับพันเอกเฮนรี สตีล โอลคอตต์ พุทธศาสนิกชนชาวอเมริกัน (ยืนข้างหลังพระชินวรวงศ์)
พระบรมสารีริกธาตุที่ขุดพบจากโบราณสถานกรุงกบิลพัสดุ์ ซึ่งรัฐบาลบริติชราชในขณะนั้นได้แบ่งเก็บรักษาไว้ที่พิพิธภัณฑ์แห่งชาติกรุงนิวเดลี ประเทศอินเดีย เป็นพระบรมสารีริกธาตุชุดเดียวกันกับที่รัฐบาลบริติชราชได้ทูลเกล้าฯ ถวายแด่พระบาทสมเด็จพระจุลจอมเกล้าเจ้าอยู่หัว เมื่อ พ.ศ. 2442
พระวรวงศ์เธอ พระองค์เจ้าปฤษฎางค์ ในฉลองพระองค์เครื่องแบบเต็มยศทหารบก ยศนายพันเอกพิเศษ
15 ค่ำ เดือน 11

| 15 ค่ำ เดือน 11 |
| --- | --- |

กำกับ: จิระ มะลิกุล
บทภาพยนตร์: จิระ มะลิกุล
อำนวยการสร้าง: ยงยุทธ ทองกองทุน ประเสริฐ วิวัฒนานนท์พงษ์
นักแสดงนำ: อนุชิต สพันธุ์พงษ์ ธิดารัตน์ เจริญชัยชนะ บุญชัย ลิ่มอติบูลย์ นพดล ดวงพร สุรสีห์ ผาธรรม สิงห์คาน นันกวน ชนินทร์ โปสาภิวัฒน์ สมชาย ศักดิกุล
กำกับภาพ: สมบูรณ์ พิริยะภักดีกุล
ตัดต่อ: ปาน บุษบรรณ
ดนตรีประกอบ: อมรพงศ์ เมธาคุณวุฒิ
บริษัทผู้สร้าง: จีเอ็มเอ็ม พิคเจอร์ หับโห้หิ้น ฟิล์ม 
ผู้จัดจำหน่าย: จีดีเอช
วันฉาย: 11 ตุลาคม พ.ศ. 2545
ความยาว: 119 นาที
ประเทศ: ไทย
ภาษา: ไทย
ข้อมูลจาก IMDb
ข้อมูลจากสยามโซน
15 ค่ำ เดือน 11 เป็นภาพยนตร์ไทย ที่ออกฉายเมื่อ 11 ตุลาคม พ.ศ. 2545 เป็นผลงานกำกับเรื่องแรกของ จิระ มะลิกุล เป็นภาพยนตร์ที่สร้างมาจากความเชื่อ ของชาวท้องถิ่นในแถบอีสาน เกี่ยวกับปรากฏการณ์บั้งไฟพญานาค ซึ่งเป็นการเรียกขานลูกไฟประหลาดสีชมพูจำนวนมาก ที่พวยพุ่งขึ้นจากลำน้ำโขง ในคืนวันออกพรรษา ซึ่งตรงกับวันขึ้น 15 ค่ำ เดือน 11 ของทุกปี โดยลูกไฟนั้นไม่มีกลิ่น ไม่มีเสียง พุ่งขึ้นสูงประมาณ 20-30 เมตร แล้วก็หายไป โดยไม่มีการโค้งลงมา เช่นเดียวกับไฟที่เกิดจากพลุทั่วไป และเกิดขึ้นเป็นจำนวนไม่แน่นอน ในท้องที่อำเภอโพนพิสัย จังหวัดหนองคาย
15 ค่ำ เดือน 11 เป็นภาพยนตร์อื้อฉาวแห่งปี พ.ศ. 2545  เพราะถูกชาวหนองคายบางส่วนประท้วงเรียกร้องไม่ให้ฉาย หาว่ามีการบิดเบือนเนื้อเรื่องเกี่ยวกับบั้งไฟพญานาค ปรากฏการณ์ประหลาดที่มีลูกไฟผุดขึ้นจากลำน้ำโขงที่จังหวัดหนองคายในช่วงเทศกาลวันออกพรรษา มีความเชื่อแต่โบราณว่าพญานาค ซึ่งเป็นสัตว์ในนิยายปรัมปรา เป็นผู้จุดบั้งไฟเพื่อบูชาพระพุทธเจ้า ภาพยนตร์แสดงให้เห็นนักวิจัยที่ออกค้นหาสาเหตุ พบเงื่อนงำมากมาย อาทิ พยานที่เคยพบหรือร่องรอยการเลื้อย แต่ที่สุดก็ว่าระบุว่าเป็นปรากฏการณ์ธรรมชาติ ภาพยนตร์สื่อให้เห็นว่าบั้งไฟพญานาคเกิดจากฝีมือพระภิกษุ ซึ่งจำวัดอยู่ในวัดในฝั่งประเทศลาว โดยมอบหมายให้เด็กที่อาศัยอยู่ในวัดตั้งแต่เล็ก เป็นคนดำน้ำลงไปจุดพลุ โดยทำสืบทอดมาแต่โบราณเพื่อให้คนหันมาศรัทธาในพระพุทธศาสนา หลังจากมีโอกาสไปร่ำเรียนวิชาวิทยาศาสตร์ทางการกีฬาในกรุงเทพฯ ทำให้เด็กวัดไม่อยากกิจกรรมซึ่งตนเองคิดว่าหลอกลวงประชาชนอีกต่อไป ในปีสุดท้ายจึงปฏิเสธที่จะทำอีก สุดท้ายหลวงพ่อตัดสินใจทำด้วยตนเอง และถึงแก่มรณภาพในเวลาต่อมา และตอนจบของภาพยนตร์ซึ้งกินใจจนคนดูอาจคาดไม่ถึง และข้ออ้างของผู้กำกับ จิระ มะลิกุล ที่เรียกร้องให้ชาวหนองคายที่ประท้วงภาพยนตร์เรื่องนี้ ดูให้จบเรื่องก่อน
ภาพยนตร์ทำรายได้ 55 ล้านบาท
เรื่องย่อ

เรื่องราวของบั้งไฟพญานาค มหัศจรรย์แห่งลุ่มแม่น้ำโขง ที่เกิดขึ้นกับชีวิตคนไทยในอำเภอโพนพิสัย จังหวัดหนองคาย ที่อยู่ห่างไกลจากกรุงเทพไปกว่าแปดชั่วโมง แต่ที่แห่งนี้ กลับมีสิ่งเร้นลับมหัศจรรย์ ที่เกิดขึ้นตรงกันทุกปี ในคืนวันออกพรรษา บั้งไฟพญานาค ปรากฏการณ์ที่เกิดขึ้นนี้ กลายเป็นเรื่องที่โด่งดังไปทั่วโลก และยังไม่สามารถที่จะพิสูจน์ได้ว่า บั้งไฟพญานาค เกิดขึ้นจากน้ำมือของมนุษย์หรือเกิดขึ้นเองตามธรรมชาติ หรือเป็นพุทธบูชาของพญานาค จริงตามความเชื่อ และ ศรัทธาของชาวอีสาน ยังคงเป็นปริศนาที่ท้าทาย และรอคอยการพิสูจน์มาจนทุกวันนี้
กลุ่มพระทางฝั่งประเทศลาวที่ร่วมกันสร้างปฏิบัติการ "บั้งไฟพญานาค" ขึ้นมาด้วยจุดประสงค์ที่คงเรียกได้ว่า "เป็นความผิดโดยสุจริต" เพื่อคงไว้ซึ่งศรัทธาในพุทธศาสนา และเมื่อ คาน เด็กหนุ่มที่ หลวงพ่อโล่ ชุบเลี้ยงมาแต่เล็กแต่น้อย เกิดปฏิเสธที่จะร่วมวงในปฏิบัติการในปีนี้ด้วยเหตุผลที่ว่าโลกที่แท้จริงภายนอกนั้น วิวัฒนาการมันก้าวไกลเกินกว่าที่จะมานั่งหลอกคนแบบนี้ได้ แต่โลกใบที่ คาน บอก มันเป็นคนละโลกกับโลกของหลวงพ่อ โลกที่ความศรัทธายังคงเป็นปัจจัยหล่อเลี้ยงให้ทุกชีวิตดำเนินต่อไป ความขัดแย้งที่เกิดขึ้นมิได้หยุดอยู่แค่ความคิดของคนต่างฝ่ายที่คิดเห็นไม่เหมือนกัน แต่มันยังลามไปถึงความขัดแย้งระหว่างขอบเขตของการทำสิ่งที่เชื่อว่าเป็นการทำความดีและการหลอกลวง
รางวัล

| ปี | รายการ | รางวัล/สาขา | ผู้ได้รับการเสนอชื่อ | ผล |
| --- | --- | --- | --- | --- |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | รางวัลภาพยนตร์ยอดเยี่ยม | จีเอ็มเอ็ม พิคเจอร์ | ชนะ |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | รางวัลผู้กำกับภาพยนตร์ยอดเยี่ยม | จิระ มะลิกุล | ชนะ |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | ผู้แสดงนำชายยอดเยี่ยม | นพดล ดวงพร | ชนะ |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | ผู้แสดงสมทบชายยอดเยี่ยม | บุญชัย ใจลิ่ม | เสนอชื่อเข้าชิง |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | ผู้แสดงสมทบหญิงยอดเยี่ยม | บุญศรี ยินดี | เสนอชื่อเข้าชิง |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | บทภาพยนตร์ยอดเยี่ยม | จิระ มะลิกุล | ชนะ |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | ถ่ายภาพยอดเยี่ยม | สมบูรณ์ พิริยะภักดีกุล | ชนะ |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | ลำดับภาพยอดเยี่ยม | ปาน บุษบรรณ | ชนะ |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | บันทึกเสียงและผสมเสียงยอดเยี่ยม | นิพัฒน์ สำเนียงเสนาะ | ชนะ |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | ดนตรีประกอบภาพยนตร์ยอดเยี่ยม | อมรพงศ์ เมธาคุณวุฒิ | ชนะ |
| พ.ศ. 2546 | รางวัลภาพยนตร์แห่งชาติ สุพรรณหงส์ ครั้งที่ 12 | เทคนิคการสร้างภาพพิเศษยอดเยี่ยม | บริษัท โอเรียลทัลโฟสท์ | ชนะ |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | รางวัลภาพยนตร์ยอดเยี่ยม | จีเอ็มเอ็ม พิคเจอร์ | ชนะ |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | รางวัลผู้กำกับภาพยนตร์ยอดเยี่ยม | จิระ มะลิกุล | ชนะ |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | ผู้แสดงนำชายยอดเยี่ยม | นพดล ดวงพร | ชนะ |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | ผู้แสดงนำชายยอดเยี่ยม | อนุชิต สพันธุ์พงษ์ | เสนอชื่อเข้าชิง |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | ผู้แสดงสมทบชายยอดเยี่ยม | บุญชัย ใจลิ่ม | เสนอชื่อเข้าชิง |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | ผู้แสดงสมทบหญิงยอดเยี่ยม | บุญศรี ยินดี | เสนอชื่อเข้าชิง |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | บทภาพยนตร์ยอดเยี่ยม | จิระ มะลิกุล | ชนะ |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | ถ่ายภาพยอดเยี่ยม | สมบูรณ์ พิริยะภักดีกุล | ชนะ |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | ลำดับภาพยอดเยี่ยม | ปาน บุษบรรณ | ชนะ |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | ดนตรีประกอบภาพยนตร์ยอดเยี่ยม | อมรพงศ์ เมธาคุณวุฒิ | ชนะ |
| พ.ศ. 2546 | รางวัลภาพยนตร์ไทย ชมรมวิจารณ์บันเทิง ครั้งที่ 11 | กำกับศิลป์ยอดเยี่ยม | เอก เอี่ยมชื่น | ชนะ |
| พ.ศ. 2546 | รางวัลพระราชทานพระสุรัสวดี ครั้งที่ 26 ประจำปี พ.ศ. 2545 | ดนตรีประกอบภาพยนตร์ยอดเยี่ยม | อมรพงศ์ เมธาคุณวุฒิ | ชนะ |
| พ.ศ. 2546 | รางวัลพระราชทานพระสุรัสวดี ครั้งที่ 26 ประจำปี พ.ศ. 2545 | รางวัลภาพยนตร์ส่งเสริมสังคม-วัฒนธรรมและการท่องเที่ยว | - | ชนะ |
| พ.ศ. 2546 | รางวัลแฮมเบอร์เกอร์อวอร์ดส์ ครั้งที่ 1 | รางวัลดนตรีและเพลงประกอบภาพยนตร์ยอดเยี่ยม | อมรพงศ์ เมธาคุณวุฒิ | ชนะ |
| พ.ศ. 2546 | รางวัลแฮมเบอร์เกอร์อวอร์ดส์ ครั้งที่ 1 | รางวัลแผนการโฆษณาและประชาสัมพันธ์ภาพยนตร์ยอดเยี่ยม | - | ชนะ |